РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:службено

27. октобар 2012.године

Београд

 **Б Е Л Е Ш К А**

**са састанка председника Одбора за дијаспору и Србе у региону Александра Чотрића и чланова Одбора са представницима Удружења писаца ,,Седмица’’ из Франкфурта на Мајни, одржаног 24. октобра 2012. године, са почетком у 13 часова**

 Састанак је одржан у Дому Народне скупштине Републике Србије, Трг Николе Пашића 13, сала II у партеру.

 Представнике Удружења ,,Седмица’’ примио је председник Одбора за дијаспору и Србе у региону Александар Чотрић.

 Осим председника, пријему су присуствовали и чланови Одбора: Александра Ђуровић, Миодраг Стојковић, Петар Петковић и Милан Лапчевић.

 Представници Удружења који су присуствовали састанку у Одбору су Љубиша Симић, председник, Ружа Мијовић, потпредседник и Славица Мастикоса, координатор за сарадњу у Београду..

 У уводној речи, председник Одбора Александар Чотрић, поздравио је присутне представнике Удружења ,,Седмица’’.Упркос изостанку подршке из матице, похвалио је рад удружења писаца ,,Седмица“ ,пожртвовање чланова тог удружења како би се удружење одржало у протеклих 18 година упркос скромним финансијским средствима којим удружење располаже. Такође, председник Одбора је изразио жаљење што још увек није формирана Канцеларија за дијаспору и Србе у региону, која би била референтно тело за контакте са овим удружењем писаца и Одбором за дијаспору и Србе у региону. Председник Одбора је напоменуо да су чланови Одбора у протеклом периоду имали више састанака, посета и активности, те да ће на седници Одбора, која је сазвана ѕа 24. октобар 2012. године , бити усвојен оквирни План активности Одбора, у којем је предвиђена сарадња и са удружењем писаца ,,Седмица“ као и са другим сличним организацијама.

 Након уводног излагања, председник Одбора Александар Чотрић дао је реч председнику удружења писаца ,,Седмица“ Љубиши Симићу, и позвао га да, у свом излагању, каже нешто више о Удружењу чији је председник, али и да објасни члановима Одбора како види улогу Одбора за дијаспору и Србе у региону и других органа и институција Републике Србије, како би сарадња између поменутог Одбора и институција и удружења писаца ,,Седмица“ била боља и израженија. Председник Одбора Александар Чотрић нагласио је да само Удружење подстиче очување српског језика и ћирилице и да доприноси очувању квалитетне литерарне речи . Председник Одбора замолио је председника Удружења писаца ,,Седмица“ и да изнесе своје мишљење и запажања о положају Срба у Немачкој.

 Председник удружења писаца ,,Седмица“ Љубиша Симић, срдачно се захвалио председнику и члановима Одбора што су им изашли у сусрети одвојили време за овај сусрет. Г.Симић је истакао да је Удружење посвећено очувању матерњег језика, литературе и културног наслеђа за млађе генерације у дијаспори. Ово Удружење традиционално организује Мајске и Октобарске сусрете писаца који окупљају писце из Србије и из дијаспоре и тежи њиховом што тешњем повезивању, као и повезивању српских и немачких писаца и бољој размени у области културе две земље. Такође, Удружење тежи и што бољем представљању српске културе у средини у којој живи и једно је од најживљих места српских писаца у европском расејању.

 Г.Симић је подсетио на добру сарадњу које је Удружење имало са доскорашњим Министарством вера и дијаспоре, захваљујући коме, од 2008. године, учествује на Франкфуртском сајму књига и на свом штанду излаже књижевна дела писаца из дијаспоре. С тим у вези, указао је на потребу бољег повезивања и сарадње ове књижевне заједнице са надлежним институцијама у Србији, ради очувања културног идентитета Срба у Немачкој, неговања писане речи и успостављања контаката између српских и немачких писаца.

 Такође, изразио је жаљење што све већи број српске деце у расејању, трећа,четврта генерација, врло лоше говори матерњи језик и да је та чињеница,за један мали временски период, врло забрињавајућа. Сама мисија Удружења је да покуша да отргне од асимилације наш подмладак у расејању и да их привуче активним приредбама, манифестацијама и разним литерарним секцијама. Г.Симић је истакао да тамошњи просветни радници, немају слуха за ове проблеме, и да ће само Удружење у наредном периоду, уз покровитељство дневног листа ,,Вести“, објавити двојезични Зборник, који би повезао децу из Немачке и децу из Србије. Председник Симић је посебно нагласио да само Удружење , везано за овај пројекат, није могло да конкурише код одређених институција у Немачкој, за одређена финансијска средства, јер тамошње власти не финансирају издавање књига које се објављују само на српском језику. Симић истиче и да је, након укидања Министарства за дијаспору и вере, Удружење изгубило важног саговорника и да је присутан проблем недостатка адекватних финансијских средстава како би Удружење могло нормално да функционише.

 Потпредседник Удружења Ружа Мијовић, додала је да се активност самог Удружења не завршава на сајму књига и објављивањем Зборника, већ да ће након завршетка састанка, у Одбору, чланови Удружења посетити ОШ ,,Љуба Ненадовић“ у Жаркову, где ће се три школска часа, уз промоцију књига и песама за децу, дружити са основцима нижих разреда.

 Председник Одбора Александар Чотрић је затим честитао Љубиши Симићу на престижној награди Удружења књижевника Србије за ствараоце за децу.

 Чланови Одбора који су учествовали у пријему представника Удружења ,,Седмица’’, подржали су у својим излагањима активности овог Удружења. Александра Ђуровић поздравила је чланове Удружења, истакавши да раде на промоцији српске културе и језика. Такође, поставила је питања везана за постојање Универзитета у Немачкој, који омогућавају студентима да наставе са учењем српског језика а затражила је и мишљење од присутних представника Удружења, о конзуларним представништвима Србије, да ли им и колико помажу у раду као и да ли за децу предшколског узраста, постоје неке друге организације на културном нивоу које би омогућиле неговање српског језика и културе.

 Чланови удружења су истакли да још увек постоји ,,мала школа ћирилице“ при Православној цркви у Франкфурту, да она не сарађује са институцијама Немачке, да је она призната од стране СПЦ-а али да није регистрована. У тој школи, како чланови удружења истичу, деца уче да пишу на матерњем језику, али на крају тог школовања не добијају никакав званични документ. Чланови удружења посебно истичу да оно што је погоршало учење матерњег језика у Немачкој уопште, јесте укидање оцена које су деца добијала из предмета матерњи језик. Само интересовање деце, па и њихових родитеља, за матерњи језик као предмет, јењава, просветни радници имају све мање деце на часовима, да би након одласка тих учитеља у пензију, дошло до гашења тих предмета и одељења.

 Члана Одбора Петра Петковића, је интересовало питање везано за однос Удружења са Српском православном црквом, као и да ли постоји могућност удруживања са дијаспором других држава, које су блиске Србији. Такође је истакао, да је главни утисак овог разговора, заправо осећај дискриминације наших људи и то од стране држава које пропагирају људска права, равноправност и све што су универзалне вредности, ( као на пример Немачке).

 Чланови Одбора подржали су активности Удружења писаца „Седмица“ из Франкфурта и предложили да у наредном периоду, у ситуацијама и околностима где је то могуће, своје активности повезују и са дијаспорама нама блиских држава.

 Председник Одбора Александар Чотрић је резимирајући све што су на овом састанку изнели представници Удружења ,,Седмица’’ и присутни чланови Одбора, истакао значај оваквих сусрета, те да је наша дијаспора увек добро дошла у институције државе матице, а посебно у овај Одбор, надајући се скорашњем поновном сусрету.

 Састанак је завршен у 14,05 часова.

БЕЛЕШКУ САЧИНИЛА СЕКРЕТАР ОДБОРА

 Злата Сретковић, с.р. Весна Матић Вукашиновић